
Text rozhodnutia
Súd: Krajský súd Bratislava Spisová značka: 1Cob/384/2012 Identifikačné číslo súdneho spisu: 1212218286 Dátum vydania rozhodnutia: 31. 10. 2012 Meno a priezvisko sudcu, VSÚ: JUDr. Danica Michalková ECLI: ECLI:SK:KSBA:2012:1212218286.1 Uznesenie Krajský súd v Bratislave v právnej veci navrhovateľa: MLM Real, spol. s r. o., Talichova 2, 841 02 Bratislava, IČO: 44093683, zast. Advokátska kancelária Bugala-Ďurček, s. r. o., Drotárska cesta č. 102, Bratislava, IČO: 36731544, proti odporcom: 1/ SEG Residential I, s. r. o., Staré Grunty 24, 841 04 Bratislava, IČO: 35916559, 2/ ARGON, s. r. o., Vrančovičova 2, 841 03 Bratislava, IČO: 35817534, zast. JUDr. Ivanom Jánošíkom, advokátom, Klincová 35, P. O. BOX 2, 810 05 Bratislava 15, za účasti vedľajšieho účastníka na strane odporcov: Miestny úrad Bratislava - Ružinov, Mierová 21, 821 05 Bratislava, IČO: 00603155, o uloženie povinnosti zdržať sa zásahov do výkonu užívacích práv a o nariadenie predbežného opatrenia, o odvolaní navrhovateľa proti uzneseniu Okresného súdu Bratislava II zo dňa 14. 08. 2012, č. k. 24Cb/134/2012-158, takto r o z h o d o l : Krajský súd uznesenie Okresného súdu Bratislava II zo dňa 14. 08. 2012, č. k. 24Cb/134/2012-158 p o t v r d z u j e . Odporcom v 1. a 2. rade sa náhrada trov odvolacieho konania nepriznáva. o d ô v o d n e n i e : Súd prvého stupňa napadnutým uznesením konanie zastavil, žiadnemu z účastníkov konania nepriznal právo na náhradu trov konania a zároveň navrhovateľovi priznal právo na vrátenie súdneho poplatku vo výške 59,37 Eur cestou Daňového úradu v Bratislave. V odôvodnení uviedol, že po podaní návrhu vo veci samej a po podaní návrhu na nariadenie predbežného opatrenia bolo dodatočne predložené plnomocenstvo na zastupovanie navrhovateľa advokátom, ktoré bolo podpísané C. A.. Súd prvého stupňa vyzval navrhovateľa pod hrozbou zastavenia konania na odstránenie tohto nedostatku plnej moci výzvou zo dňa 01. 08. 2012 na doloženie dokladov preukazujúcich oprávnenie C. A. konať v mene navrhovateľa. Navrhovateľ zaslal súdu podaním zo dňa dňa 09. 08. 2012 plnomocenstvo, v ktorom konateľka navrhovateľa P. N. splnomocnila dňa 18. 03. 2011 C. A., okrem iného splnomocnila C. A. ku všetkým úkonom plynúcim z postavenia P. N. ako konateľky navrhovateľa na zastupovanie spoločnosti voči štátnym orgánom teda aj súdom. Súd po preskúmaní tohto plnomocenstva zistil, že navrhovateľ zaslal len neoverenú fotokópiu plnomocenstva a poukázal na nezrovnalosti v dátumoch uvedených na tomto plnomocenstve. Mal za to, že z obsahu plnomocenstva žiadnym spôsobom nevyplýva, že by konateľka navrhovateľa P. N. výslovne oprávnila C. A. na udeľovanie plnomocenstva inej osobe (§ 33a ods. 1 písm. a) Občianskeho zákonníka), z čoho vyplýva, že C. A. nemohla vzhľadom na absenciu tohto oprávnenia ďalej zákonne splnomocniť Advokátsku kanceláriu Bugala-Ďurček, s. r. o. na zastupovanie navrhovateľa. Súd mal za to, že navrhovateľ napriek výzve neodstránil nedostatok podmienky konania, keď do spisu nedoložil doklady relevantne preukazujúce oprávnenie C. A. konať v mene navrhovateľa a z tohto dôvodu konanie v zmysle § 104 ods. 2 O.s.p. zastavil. O trovách konania súd rozhodol v zmysle § 146 ods. 1 písm. c) O.s.p., podľa ktorého žiaden z účastníkov konania nemá právo na náhradu trov konania podľa jeho výsledku, ak bolo konanie zastavené. O vrátení kráteného súdneho poplatku za návrh vo veci samej súd rozhodol podľa ust. § 11 ods. 3, 4, 6 zákona č. 71/1992 Zb. v znení neskorších predpisov. Proti tomuto uzneseniu podal v zákonnej lehote odvolanie navrhovateľ z dôvodov podľa ust. § 205 ods. 2 písm. a) O.s.p. v spojení s ust. § 221 ods. 1 písm. f), h) O.s.p., ako aj podľa ust. § 205 ods. 2 písm. d), f) O.s.p., pričom sa domáhal, aby odvolací súd napadnuté uznesenie súdu prvého stupňa zrušil a vec vrátil prvostupňovému súdu na ďalšie konanie. Tiež navrhol, aby odvolací súd odporcu v 1. a v 2. rade zaviazal na náhradu trov prvostupňového i odvolacieho konania spoločne a nerozdielne. Súd podľa jeho názoru aplikoval nesprávne ustanovenie § 104 ods. 2 O.s.p., nakoľko mal postupovať v zmysle ust. § 33 ods. 1 Občianskeho zákonníka, a teda mal vychádzať z dikcie tohto ustanovenia, podľa ktorého ak navrhovateľ neoznámil súdu svoj nesúhlas s konaním C. A. bez zbytočného odkladu po tom, čo sa o prekročení oprávnenia dozvedel (doručením výzvy súdu na predloženie dokladov relevantne preukazujúcich jej oprávnenie konať v mene navrhovateľa), platí, že prekročenie schválil. Ďalej uviedol, že v danom prípade je otázne, či vôbec k nejakému prekročeniu oprávnenia splnomocnenca C. A. došlo vzhľadom na obsah plnomocenstva. Podľa navrhovateľa súd mal buď vyzvať navrhovateľa na zaslanie originálu plnomocenstva zo dňa 18. 03. 2011, alebo postupovať v zmysle ust. § 33 ods. 1 Občianskeho zákonníka. Pre zachovanie právnej istoty navrhovateľ priložil k odvolaniu schválenie úkonu C. A. zo dňa 18. 07. 2012 spoločnosťou, a to v dvoch odlišných vyhotoveniach - jeho schválenie jediným spoločníkom spoločnosti a novou konateľkou. Tiež uviedol, že zákon nevyžaduje pre daný typ plnomocenstva notársky osvedčený podpis splnomocniteľa ani splnomocnenca, takže akýsi „dátumový rozpor“, na ktorý súd bezcieľne poukázal, nemá v konaní absolútne žiadnu právnu relevanciu a plnomocenstvo bolo udelené v absolútnom súlade s platným právnym poriadkom. Uviedol, že C. A. musela splnomocniť advokáta na podanie žaloby, nakoľko bola nútená rozsahom udeleného plnomocenstva postupovať v súlade so zákonom a teda s odbornou starostlivosťou. Navrhovateľ mal za to, že mu bola odňatá možnosť konať pred súdom, pretože súd mal konať priamo s navrhovateľom, alebo mal postupovať v zmysle ust. § 33 ods. 1 Občianskeho zákonníka. Rovnako súd nesprávne posúdil plnomocenstvo a konanie zastavil bez toho, aby mal na to zákonný dôvod. Odporca v 2. rade vo svojom písomnom vyjadrení k odvolaniu navrhovateľa navrhol uznesenie súdu prvého stupňa ako vecne správne potvrdiť a navrhovateľovi priznať náhradu trov odvolacieho konania. Poukázal na skutočnosť, že navrhovateľ nemá akýkoľvek vzťah k budove úpravne ani k nebytovým priestorom nachádzajúcim sa v budove úpravne, a teda nemôže u neho existovať akýkoľvek právny záujem, potreba dočasnej úpravy pomerov, príp. obava, že by bol výkon rozhodnutia ohrozený. Krajský súd ako odvolací súd (§ 10 ods. 1 O.s.p.) preskúmal napadnuté uznesenie súdu prvého stupňa podľa § 212 ods. 1 O.s.p. bez nariadenia pojednávania v zmysle § 214 ods. 2 O.s.p. a dospel k záveru, že odvolanie navrhovateľa nie je dôvodné. Súd prvého stupňa pri rozhodnutí napadnutým uznesením dôsledne vychádzal a správne aplikoval príslušné zákonné ustanovenia upravujúce podmienky zastupovania pri právnom úkone, pričom svoje rozhodnutie v súlade s požiadavkou ust. § 157 ods. 2 O.s.p. v spojení s ust. § 167 ods. 2 O.s.p. riadne odôvodnil, na ktoré odôvodnenie odvolací súd v celom rozsahu poukazuje a s týmto sa plne stotožňuje. C. A. nebola konateľkou navrhovateľa P. N. v plnomocenstve zo dňa 18. 03. 2011 výslovne oprávnená na udeľovanie plnomocenstva inej osobe v zmysle ust. § 33a ods. 1 písm. a) Občianskeho zákonníka, čo má za následok nesplnenie zákonných podmienok na následné udelenie plnomocenstva touto splnomocnenkyňou ďalšiemu zástupcovi v rámci súdneho konania. Konateľka P. N. splnomocnila plnomocenstvom zo dňa 18. 03. 2011 C. A. na výkon konateľských oprávnení v mene spoločnosti navrhovateľa. Podľa tohto plnomocenstva nebola teda C. A. splnomocnená na udelenie plnomocenstva inej osobe konať v mene navrhovateľa ako splnomocniteľa, keďže to z tohto splnomocnenia nevyplýva. Toto plnomocenstvo bolo udelené podľa ust. § 31 Obč. zák. V konaní pred súdom však platí zásada, že v tej istej veci možno mať súčasne len jedného zvoleného zástupcu a to fyzickú osobu, ako to vyplýva z ust. § 24 O.s.p. a táto osoba musí konať osobne. Správne preto rozhodol súd prvého stupňa vzhľadom na absenciu oprávnenia C. A. ďalej udeliť plnomocenstvo advokátovi na zastupovanie navrhovateľa ako právnickej osoby v konaní pred súdom a konanie podľa ust. § 103, § 104 O.s.p. zastavil pre neodstrániteľný nedostatok podmienky konania. Z uvedených dôvodov preto odvolací súd napadnuté uznesenie súdu prvého stupňa ako vecne správne podľa § 219 ods. 1, 2 O.s.p. potvrdil. O trovách odvolacieho konania súd rozhodol podľa ust. § 224 ods. 1 O.s.p., tak ako je uvedené vo výrokovej časti tohto rozhodnutia a odporcom ich náhradu nepriznal, pretože si ich neuplatnili a nevyčíslili. Toto rozhodnutie prijal senát krajského súdu pomerom hlasov 3 : 0. Poučenie: Proti tomuto uzneseniu odvolanie n i e j e prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2012:1212218286.1 (dáta aktuálne k 10. 11. 2026). Záväzné je znenie zverejnené súdom.




